ຄະນະພັກ - ອົງການປົກຄອງແຂວງຈໍາປາສັກ ຮ່ວມກັບພາກສ່ວນຕ່າງໆທີ່ກ່ຽວຂ້ອງແຂວງ ໄດ້ຈັດງານບຸນນະມັດສະການຜາສາດຫີນວັດພູ ຈໍາປາສັກ ມໍລະດົກໂລກ ແຫ່ງທີ II ຂຶ້ນໃນວັນທີ 13 ກຸມພາ ຜ່ານມາ ຢູ່ບໍລິເວນເດີ່ນທາງຂຶ້ນຜາສາດຫີນວັດພູ ໂດຍການເຂົ້າຮ່ວມຂອງ ພະອາຈານ ສຸວັນ ຈັນທະຣາຊ ກໍາມະການສູນກາງ ອພສ ປະທານ ອພສ ແຂວງ, ທ່ານ ວິໄລວົງ ບຸດດາຄໍາ ເຈົ້າແຂວງຈໍາປາສັກ ປະທານຈັດງານ ພ້ອມພັນລະຍາ ແລະ ຄະນະ, ຕະຫຼອດຮອດພໍ່ແມ່ປະຊາຊົນຊາວແຂວງຈໍາປາສັກເຂົ້າຮ່ວມ.
ໃນພິທີ ທ່ານ ສະຫວາດ ແກ້ວບັນດິດ ເຈົ້າເມືອງຈໍາປາສັກ ໄດ້ກ່າວລາຍງານການຈັດງານບຸນນະມັດສະຜາສາດຫີນວັດພູ ປະຈໍາປີ 2022 ວ່າ: ການກະກຽມຈັດງານບຸນນະມັດສະການຜາສາດຫີນວັດພູຈຳປາສັກ ປີ 2022 ພວກເຮົາໄດ້ຈັດກິດຈະກໍາປູກຕົ້ນດອກຈຳປາ ເພື່ອເປັນສວນອຸດທິຍານປະດັບເອ້ສະຖານທີ່ປູສະນີຍະສະຖານແຫ່ງນີ້ ຕິດພັນກັບການຈັດງານພຸດທະສາສະນະກິດ ເພື່ອຮັກສາຮີດຄອງປະເພນີ, ວັດທະນະທໍາອັນດີງາມຂອງ ຊາດ ຂອງທ້ອງຖິ່ນ. ພິເສດ ປີນີ້, ໄດ້ມີການຈັດຕັ້ງພັກ – ລັດ ຂອງແຂວງ, ເມືອງ, ນະຄອນປາກເຊ ໄດ້ເປັນເຈົ້າພາບເຈົ້າສັດທາ ຮ່ວມກັນສ້າງກອງບຸນຂຶ້ນ ຈຳນວນ 11 ກອງ ເພື່ອອຸທິດເຖິງບັນພະບູລຸດ, ພໍ່ແມ່, ຄູບາ - ອາຈານ, ເຈົ້າຖິ່ນເຈົ້າຖານ, ເຈົ້າແມ່ທໍລະນີ, ເຈົ້າກຳນາຍເວນ ເພື່ອເປັນສິລິມຸງຄຸນ ແກ່ຄອບຄົວທຸກໆທ່ານດ້ວຍກັນ. ຈາກນັ້ນ, ທ່ານ ວິໄລວົງ ບຸດດາຄໍາ ໄດ້ກ່າວເປີດງານ ບາງຕອນທ່ານກ່າວວ່າ: ພວກເຮົາເຫັນໄດ້ຄຸນຄ່າອັນໂດດເດັ່ນຂອງສະຖານບູຮານວັດພູຈໍາປາສັກ, ລັດຖະບານ ແລະ ອົງການປົກຄອງແຂວງ ໄດ້ເອົາໃຈໃສ່ປົກປັກຮັກສາ, ບູລະນະ ແລະ ປະຕິສັງຂອນ ໃຫ້ເພີ່ມຄຸມຄ່າມໍລະດົກຍິ່ງຂຶ້ນຕະຫຼອດມາ ໂດຍດຶງດູດການຊ່ວຍເຫຼືອແຫຼ່ງທຶນທັງພາຍໃນ, ອົງການຈັດຕັ້ງສາກົນ ແລະ ບັນດາປະເທດເພື່ອນມິດໃນໂລກຢ່າງກວ້າງຂວາງ ຈຶ່ງມີນັກທ່ອງທ່ຽວທັງພາຍໃນ ແລະ ຕ່າງປະເທດເຂົ້າມາກາບໄຫວ້, ສຶກສາຄົ້ນຄວ້າ, ທ່ອງທ່ຽວນັບມື້ນັບເພີ່ມຂຶ້ນໃນແຕ່ລະປີ.
ໃນໂອກາດນີ້, ຂໍເຊີນຊວນບັນດາທ່ານທ່ຽວຊົມ ຫໍວາງສະແດງວັດຖຸບູຮານ, ປະຫວັດການກໍ່ສ້າງຜາສາດຫີນວັດພູ, ທ່ຽວງານຕະຫຼາດນັດວາງສະແດງ ແລະ ຈຳໜ່າຍສິນຄ້າ ທີ່ມີຫຼາຍຜະລິດຕະພັນ ທັງພາຍໃນ ແລະ ຕ່າງປະເທດ, ຊົມການແຂ່ງຂັນກິລາພື້ນເມືອງ, ຊົມສິລະປະດົນຕີ, ຮັບປະທານອາຫານທ້ອງຖິ່ນເອກະລັກເມືອງຈໍາປາສັກ ເຊັ່ນ: ເຂົ້າຫຼາມ, ປີ້ງໄກ່, ຕົ້ມໄກ່ໃສ່ໄຂ່ມົດແດງ, ນະມັດສະການກາບໄຫວ້, ບູຊາພະພຸດທະຮູບ.
ໃນຄ່ຳຄືນວັນທີ 15 ຈະມີພິທີທາງສາສະໜາ, ໄຫວ້ພະ, ຮັບສິນ, ຟັງທຳ ສູດປະລິຕະມຸງຄຸນ ແລະ ໃນຕອນເຊົ້າ ເລີ່ມແຕ່ເວລາ 6:30 ໂມງ ຈະມີພິທີທໍາບຸນໃສ່ບາດ ແລະ ຖວາຍສັງຄະທານ ແດ່ພະສົງ 100 ອົງ. ຕໍ່ມາ, ປະທານ, ຄະນະປະທານ ແລະ ແຂກຖືກເຊີນ ກໍໄດ້ເປັນກຽດຕີຄ້ອງໄຊ 9 ບາດ ເພື່ອເປີດງານ ຢ່າງເປັນທາງການ.
ແຫຼ່ງຂໍ້ມູນ: ປະຊາຊົນ